З адкрыццямі варта пастарацца хоць бы для таго, каб вашым імем назвалі планету, кактус ці хаця б галаваногага малюска. Наш зямляк Ігнат Дамейка быў на зайздрасць захопленым навукоўцам і ўсё сваё доўгае жыццё ў XIX стагоддзі нешта адкрываў. І цяпер памяць пра яго жыве не толькі ў сотнях яго навуковых прац, але і ў фіялцы, мінерале і горным хрыбце ў Андах, названых у яго гонар. У падзяку за стараннасць вучонага ў геалогіі, геаграфіі і антрапалогіі яго імем назвалі і Астэроід-2784, і невялікі чылійскі гарадок.